b'\n_START_ARTICLE_\nOgnjena korala\n_START_SECTION_\nTelesne zna\xc4\x8dilnosti\n_START_PARAGRAPH_\nOgnjene korale imajo svetlo rumeno-zeleno do rjavo ogrodje in rastejo v obliki grmi\xc4\x8dkov ali kupol na skalah in koralah do globine 40 m. Zunanje ogrodje je zgrajeno iz apnenca. Polipi trdo\xc5\xbeivnjakov, torej tudi polipi ognjenih koral, so za razliko od polipov koralnjakov mikroskopske velikost in so ve\xc4\x8dinoma obdani z zunanjim ogrodjem ter med sabo povezani s \xc5\xa1tevilnimi majhnimi kanali. Na razmeroma gladki povr\xc5\xa1ini ogrodja so vidne \xc5\xa1tevilne majhne odprtine (pore) dveh vrst: daktilopore in gastropore. Iz tega izhaja znanstveno ime Milleropora, ki dobesedno pomeni\xc2\xa0\xc2\xbbtiso\xc4\x8d odprtin\xc2\xab.\n_START_SECTION_\n\xc5\xbdivljenjski prostor in na\xc4\x8din \xc5\xbeivljenja\n_START_PARAGRAPH_\nPrebivajo na koralnih grebenih v vseh tropskih in subtropskih morjih. Ponekod tvorijo obse\xc5\xbene kolonije, ki dominirajo nad ostalimi koralami._NEWLINE_Iz daktilopor \xc5\xa1trlijo dolge in tanke dla\xc4\x8dice, ki so del t. i.\xc2\xa0\xc2\xbbobrambnih\xc2\xab\xc2\xa0polipov. Na dla\xc4\x8dicah se nahajajo \xc5\xa1tevilne o\xc5\xbeigalne celice (nematociste), s katerimi ujamejo in onesposobijo plen, katerega pri\xc4\x8dnejo prebavljati prebavni polipi v gastroporah. Ognjene korali poleg tega \xc5\xbeivijo v so\xc5\xbeitju z algami iz rodu Symbiodinium, ki preko fotosinteze korale preskrbujejo s hranili, v zameno za to pa jih korale \xc5\xa1\xc4\x8ditijo in omogo\xc4\x8dajo ugodno mesto za dostop do son\xc4\x8dne svetlobe._NEWLINE_Na ognjene korale se pogosto naselijo mnogo\xc5\xa1\xc4\x8detinci Spirobranchus giganteus, ki v koralo izvrtajo luknjo in zgradijo cevko, v kateri varno bivajo, navzven pa \xc5\xa1trlita dve lovki s peresastimi izrastki, ki sta podobni\xc2\xa0\xc2\xbbbo\xc5\xbei\xc4\x8dnemu drevescu\xc2\xab.\n_START_SECTION_\nRazmno\xc5\xbeevanje\n_START_PARAGRAPH_\nRazmno\xc5\xbeevanje ognjenih koral vklju\xc4\x8duje stadij polipa ter stadij meduze in je tako bolj zapleteno kot pri drugih koralah na grebenih. Z brstenjem na polipih nastanejo li\xc4\x8dinke, imenovanje efire, ki se od polipov nato odcepijo. Iz efir se razvije stadij meduze, ki se razmno\xc5\xbeuje spolno z zunanjo oploditvijo. Iz oplojenih jaj\xc4\x8dec se razvijejo prosto plavajo\xc4\x8de li\xc4\x8dinke (planule), ki se naselijo na morskem dnu in ustvarijo nove kolonije. Ognjene korale se razmno\xc5\xbeuje tudi nespolno s fragmentacijo.\n_START_SECTION_\nStrupenost\n_START_PARAGRAPH_\nGlavna sestavina strupa ognjenih koral je visoko-molekularna beljakovina, ki je do sedaj bila izolirana iz M. alcicornis in M. tenera. In vitro ima toksin hemoliti\xc4\x8dne lastnosti ter povzro\xc4\x8da nekrozo ko\xc5\xbee. Raziskave so sicer te\xc5\xbeavne zaradi velike nestabilnosti te beljakovine._NEWLINE_Potaplja\xc4\x8di, pa tudi kopalci, nemalokrat zamenjajo ognjene korale z morsko travo, zaradi so o\xc5\xbeigi doka pogosti. Po dotiku se takoj pojavi bole\xc4\x8dina, ki je podobna o\xc5\xbeigu klobu\xc4\x8dnjakov, prizadeti del ko\xc5\xbee pordi in malo zate\xc4\x8de. Ravno po tej\xc2\xa0\xc2\xbbzloglasni\xc2\xab\xc2\xa0bole\xc4\x8dini so ognjene korale tudi dobile svoje ime. Huj\xc5\xa1a reakcija se pojavi na ob\xc4\x8dutljivej\xc5\xa1ih deli ko\xc5\xbee, kot so ustnice ter predeli okoli o\xc4\x8di in spolovil. V nekaterih primerih se pojavi koprivnica (urtikarija), ki pa po enem dnevu po navadi izgine. Simptomi o\xc5\xbeiga hitro minejo, vendar lahko vztrajajo tudi do nekaj dni._NEWLINE_Najbolj\xc5\xa1a preventiva je izogibanje dotika z ognjenimi koralami. Ko\xc5\xbeo pred o\xc5\xbeigom \xc5\xa1\xc4\x8ditijo \xc5\xbee lahko obla\xc4\x8dila, ki morajo pokrivati izpostavljene ude. Zaradi navadno blage simptomatike prva pomo\xc4\x8d ob o\xc5\xbeigu ni potrebna. Ob huj\xc5\xa1ih oz. vztrajajo\xc4\x8dih simptomih je na prizadeti del ko\xc5\xbee priporo\xc4\x8dljivo nanesti kis ali 40-70\xc2\xa0% izopropilni alkohol.\n_START_SECTION_\nOgro\xc5\xbeenost\n_START_PARAGRAPH_\nTako kot drugi organizmi, ki prebivajo na koralnih grebenih, so tudi ognjene korale ogro\xc5\xbeene zaradi \xc4\x8dlove\xc5\xa1kih posegov v naravo, kot so nalaganje kopenskega sedimenta, onesna\xc5\xbeevanje, nenadzorovan ribolov, ki po\xc5\xa1koduje krhko strukturo koral in povzro\xc4\x8di prekomerno razmno\xc5\xbeevanje alg zaradi pomanjkanja rib, potaplja\xc5\xa1ke aktivnosti, lov eksoti\xc4\x8dnih vrst koralnih rib za akvarije, ki se rade skrivajo med ognjenimi koralami ipd.'